khistorydata/jeongjo-sjw-relations huggingface dataset:
정조 21년
丁巳二月二十六日辰時上御春塘臺額外禁軍春等試射入侍時左副承旨申耆同副承旨李肇源記事官柳遠鳴記事官金景煥記注官金良倜試官兵曹判書權禁軍別將柳孝源兵曹正郞鄭晩錫以次侍立上具平戎服出御大次兵曹判書權參現宣傳官啓請兵曹判書參現時失措記過何如上曰新除之初生疎所致姑爲安徐耆啓請宰樞執鼓復啓請矢數執鼓上敎肇源曰承旨與禁軍別將及一內番將同往丹楓亭分試額外禁軍可也耆啓請射員呼名應射人以次發射訖耆啓請拾箭擂鼓命宣傳官呼新來又命耆頒賞訖上曰鐵箭應射人使之發射而卽爲呼名可也耆啓請鐵箭矢數執鼓射員呼名上曰各番禁軍二中以上入格者領賞次待令上命耆頒賞訖上曰宣傳官告箭之際多有失措此是常時不爲肄習之致豈不駭然乎行首宣傳官及承傳宣傳官竝令罰直可也上曰別將進前孝源進伏上曰騎士口傳事何以則爲好耶孝源曰禁御兩營有薦騎士今方依定式口傳而其中多有有薦而未取才者凡禁軍入屬之法勿論有薦與無薦必待越取才而納馬然後始乃口傳者例也一內宣薦禁軍亦用此例矣今此兩營騎士中越取才者當屬禁旅至於未取才者直屬禁旅有違事目大抵此輩之未得取才者或年歲向衰難於試藝或取才而家事甚貧難於納馬今以未取才之故臣營則不得越格口傳兩營則以抄送臣營其名已祛於騎士本案中於此於彼便同無歸屬之人敢此仰達矣上曰令兵判與諸將臣收議指一草記可也出擧條孝源曰禁軍元額中三十七人稱以兼捕校分屬於左右捕廳食其祿而兼仕矣以軍額之多縮別設護軍五窠司直十二窠司果十八窠司正二窠合三十七窠劃給兩廳兼捕校依禁軍例從矢數陞降付祿使之專管譏捕禁軍之代隨卽塡充而所謂兼捕校之立落無常一年之內出入或至百餘人之多而輒以家契身手之稍優者擇去故禁旅之紊亂疲劣未必不由於此言念軍政誠一痼弊且兼校輩雖朝差暮汰以其名在大軍案之故在家計仕一依積仕久勤之例者旣甚無義所謂閒散捕校則晝夜使役初無寸祿之沾漑者亦甚可矜自今以後兼捕校名色永爲革罷以其三十七窠之祿仍給左右廳一竝以閑散中有地處勤幹之人擇差食祿使役則祿窠無加而捕校有沾祿之幸軍制不變而禁旅有祛瘼之效以此定式施行恐合兩便之道敢此仰達矣上曰亦令判堂及諸武將相議指一草記可也出擧條耆啓請退錚上還內諸臣以次退出
정조 21년
行都承旨徐邁修未肅拜行左承旨李益運坐右承旨申耆坐直左副承旨尹致性坐直右副承旨李肇源坐同副承旨李海愚未肅拜注書柳遠鳴病一員未差假注書金履載仕直一員未差事變假注書崔仁簡仕
정조 21년
傳于申耆曰諸承旨持公事入侍
정조 21년
李益運啓曰禮曹判書閔鍾顯持鄕約條例依下敎來待矣傳曰入侍
정조 21년
承旨前望單子入之李祖承落點
정조 21년
傳于李益運曰偕來承旨左承旨進去
정조 21년
傳于申耆曰判尹前望單子入之
정조 21년
漢城判尹前望單子入之趙尙鎭落點
정조 21년
以寶劍望單子傳于申耆曰未差之代口傳差出待下批修正以入
정조 21년
兵曹口傳政事以沈基泰爲副摠管
정조 21년
李益運啓曰明日殿座時承旨當爲備員而行左承旨李祖承奉命在外無以備員何以爲之敢稟傳曰許遞前望單子入之
정조 21년
兵曹口傳政事大護軍宋煥箕護軍李晩秀竝單付
정조 21년
傳于申耆曰試官中前承旨李相璜金啓洛敍用
정조 21년
申耆啓曰試官中時無職名人竝令該曹口傳付軍職何如傳曰允
정조 21년
兵曹口傳政事行副護軍李相璜金啓洛竝單付
정조 21년
有政吏批判書李秉鼎進參判未差參議韓晩裕式暇行左承旨李益運進以徐邁修爲承旨徐龍輔爲吏曹參判黃昇源爲工曹判書洪聖淵爲兵曹參判金宗顯爲軍器判官金直行爲童蒙敎官
정조 21년
兵批判書權進參判未差參議睦萬中病參知李日運入直右承旨申耆進以黃昇源李源爲都摠管林道浩爲副摠管白宗海爲訓鍊主簿護軍洪明浩副司果黃勉喆竝單付
정조 21년
以專經武臣試射試官望單子傳于申耆曰文臣製述武臣試射相値堂下參考官二望以武臣堂上更爲擬入
정조 21년
李益運以禮曹言啓曰馬祖祭設行吉日卽令日官池景泌推擇則來三月十六日爲吉云以此日知委擧行何如傳曰允
정조 21년
申耆以壯勇營言啓曰今二月二十八日下番鄕軍試射放設行事單子啓下而春到記親臨殿座相値不得設行之意敢啓傳曰知道
정조 21년
申耆以訓鍊都監言啓曰今二月二十八日親臨春到記儒生講製文臣製述專經武臣試射時因兵曹節目挾輦軍一百名把摠李仁默哨官申大益率領侍衛金虎門軍九十一名把摠鄭潤玉哨官成夏鎭東營軍四十五名哨官李重葉集春營軍四十五名哨官尹彦邦率領設布帳外排立雜人一切嚴禁而竝待標信擧行依定式北營入直標下軍三十名除標信除出千摠申大觀把摠沈鐮率領集春門外把守事畢後各還直所之意敢啓傳曰知道
정조 21년
申耆以御營廳言啓曰今二月二十八日親臨春塘臺春到記儒生試取時依兵曹節目銅龍門入直軍四十名內除營直五名該入直哨官印時彦率領仍直其餘三十五名待標信除出哨官李守麟率領設布帳外排立而事畢後還入直之意敢啓傳曰知道
정조 21년
尹致性以工曹言啓曰今此春奉審時宗廟瓦㽅執頉二十五坐永寧殿瓦㽅執頉十五坐合四十坐自臣曹各別精造與本署提調臣閔鍾顯戶曹判書臣李時秀廟司令臣安命遠眼同奉安于祭器欌之意敢啓傳曰知道
정조 21년
義禁府照目鳥嶺前別將金載謙矣嶺阨防守何等嚴重而身爲城將謂有親病肆然擅離揆以法綱誠極驚駭以此照律罪杖一百收贖告身盡行追奪私罪奉敎依允爲旀功減一等爲良如敎
정조 21년
工曹判書宋煥箕疏曰伏以王人之遠來相守今幾日矣臣於垂死病中悸懍戰灼情窮勢蹙措躬無所覓死不得席藁私次惟冀重誅之遄降而一日二日處分則迄未聞焉吉日則倏已迫矣臣罪至此尤無所逃而與其怵分畏義泯默度日益添罪上之罪寧以實狀眞情不避猥瀆申暴瀝血之懇玆敢冒死控籲惟聖慈少垂矜察焉師傅之職名是何等至重至大之責任也臣自被新命顧其名而思其任輒不覺內愧外靦寢驚夢愕此所以前後乞免之章不敢爲飭讓之辭而至於癃癈已㞃蠢動無望之狀臣旣懼其屑越未能畢陳雖以天地之仁日月之明亦何以洞燭而曲諒耶臣本受氣脆薄弱冠以前已嬰奇疾醫藥蔑效轉成膏肓未老癈擧職此之故也初仕不就亦是之由也今則犬馬之齒恰滿七耋沈痼之症倍加一層孱骸危喘長委床笫雖當春和莫能出門尙何以强策登程乎臣若以世祿之臣未殫延頸之誠罔念開講之重宜其膺命而不膺命可以進身而不進身頑然如木石之無知則是乃爲人臣而蔑臣分者也臣雖極無狀亦有彝性焉敢如是第伏念吉辰有期盛禮將擧而顧玆賤疾萬無自力趨簉之勢臣之罪戾於是益重雖欲倖逭其可得乎伏乞聖明亟命有司重勘臣罪以存事體以安微分不勝大願臣於此際又承冬官誤恩震駴慙恧尤當如何而方俟嚴誅未暇陳懇此又臣之罪也臣無任跼高蹐厚戰慄惶懼之至云云答曰省疏具悉卿懇招延山林期其必致之者不但爲羽儀朝廷正欲責勵世道而今日之召卿爲開講之所重未暇責之以世道卿是先卿之孫也先卿所叨之任任之于卿在卿道理豈或容一辭於辭巽乎如以職名之在身爲一分難進之端則亦何一味相持本職工判今姑遞卿須知此意卽爲登程仍傳曰此批答令地方官爲先傳諭續當有偕來之行此意一體傳之前判書宋煥箕時無職名令該曹口傳付軍職
정조 21년
右副承旨尹致性疏曰伏以臣父臣弘烈除拜同知春秋館事矣臣之所帶修撰官之任法不當仍叨伏乞聖明亟命選部照例遞改以存公格以安私分不勝幸甚臣無任云云答曰省疏具悉疏辭下該曹稟處
정조 21년
吏曹啓目粘連觀此承政院右副承旨尹致性上疏則以爲臣父臣弘烈除拜同知春秋館事矣臣之所帶修撰官之任法不當仍叨照例遞改亦爲白臥乎所相避之法在下當遞尹致性所帶春秋館修撰官之任今姑減下何如判付啓依回啓施行爲良如敎
정조 21년
丁巳二月二十七日辰時上御誠正閣諸承旨持公事入侍時行左承旨李晩秀行右承旨李益運左副承旨申耆右副承旨尹致性同副承旨李肇源假注書金履載李毅采記事官金景煥記注官金良倜待敎李存秀以次進伏訖上曰讀奏公事耆讀奏咸鏡監司趙尙鎭狀啓巡審次離營事南兵使李壽鵬狀啓羅暖萬戶沈公協等到防事命書判付訖無公事房先退上曰左承旨入侍賤臣承命出傳晩秀進伏上曰來待諸臣入侍賤臣承命出傳與開城留守趙鎭寬行禮曹判書閔鍾顯原任直提學徐浩修偕入進伏鍾顯曰司寒祭及馬祖祭五禮儀俱以無押載錄而問于香室則司寒祭以有押連爲擧行矣司寒馬祖祭不宜異同而旣是五禮儀所載則今當馬祖祭設行之時宜有一番稟定自今爲始司寒馬祖祭一從五禮儀皆以無押磨鍊何如上曰依爲之出擧條上敎晩秀曰司僕提調吊慰於一提調家或有不潔之慮馬祖祭雖退行於春後秋間必致其精潔之意諭之可也上曰山林上來云乎鍾顯曰宋欽書下去後有所書報而病勢難以强力登程爲言矣上曰開講日字何日爲良乎鍾顯曰來十二日爲最吉而今年之內無如此之日云矣上曰十二日後亦有何日乎鍾顯曰來二十七日亦好矣上曰四月中吉日亦爲看之可也上曰山林上來然後可以開講矣仍命書工曹判書宋煥箕疏批上曰見職旣遞又不使之擔當世道而只以開講一事必欲要其幡然則似無難進之義矣鍾顯曰如是則山林老病非不沈痼而雖擔舁登程似不得不來矣上曰偕來承旨今日差遣則三日之內可以傳諭矣聞命登途則庶無不及講日之慮矣命書傳敎曰左承旨許遞前望單子入之晩秀退出上曰兵曹入直堂上爲誰而入來與否注書出去知入可也賤臣承命出問回奏曰兵曹參判李祖承當爲入直而自該曹往復則以憂患不爲入來云矣上敎鎭寬曰老人何當上來耶鎭寬曰今日當入城矣上曰李判府事箚批卿其見之否鎭寬曰未及見之矣上曰備局草記中所謂非古之權利今之都賈云者予之所未曉也而大臣亦論其六條不便之端故以豈可强令行之賜批而帽蔘兩條之出擧條者今皆勿施矣水原築城之擧非但爲拱護仙寢而已城役旣完而人民不能富實則實非築城之本意卿亦誠思其好道理也鎭寬曰以臣愚迷倉卒不能有所仰奏而大抵民情可以安生而樂業則自然如水之就下矣上曰京居富實戶事今旣已之而大抵貿遷八方之貨者莫如松人松人中或有願去者則使之徙去似好矣鎭寬曰臣初未嘗留意於此謹當探問其願去者矣上曰此非朝家勒使移居之事也卿須探察民情也民情叶然後天心享故書曰自我民視聽又曰可畏非民是故移民一款決非强爲之事也但平壤全州松都江華等地皆爲一大都會而財貨之所湊穀物之所産皆足爲其居民之生業而以富實稱獨此華城一府設置於四通五達之地徒然雉堞之新築而民無聊生之道此予所以欲聞其有所別般好經綸者也以卿才具從當參聞廟務卿可不留意其區處之方乎蓋人之平日立朝持心行己必能見孚於民然後出一言發一謀而民皆謂彼必爲民國兩便之道莫不信而從之若以今世人物論之實無如右相者矣予之知右相世必以爲晩矣予之知之則固未嘗晩矣設或任用在於乙巳以前則右相亦豈能爲右相乎趙德隣事實爲右相成就之一階梯矣爲今人之所藉重見信如右相者豈易得乎九原難作國家事無以成說每切嗟惜之心此非予心弱之致也亦非予私勝之故也才不借於異代則予之謂朝廷乏可恃之人者有若責人則明而觀其所由察其所安則槪可以知其人矣相須無人有志莫遂安得不臨朝發歎乎鎭寬曰誠如聖敎矣人之所以爲人毋論大成小成必有本原工夫然後敦厚忠實可以需用而近來人才之渺然職由不能務本故也上曰金奉朝賀筵對時輒以成就人才爲言而若夫不能以直腸做去朝東莫西有若逐臭之蠅者其有無何所關係哉德行固難矣做事亦不易也凡今日立於朝廷者各自淬礪而做去則好矣何可人人而敎之乎張湯之孫有安世陳平之後不能昌大蓋湯雖酷吏而論其心法則猶可謂之質直做去者也平之六出奇計雖非得已而要其心術則專用機權者也然則禍福之應如彼相反者亦有可以理推者矣此非天下後世所可爲龜鑑者耶鎭寬曰聖敎至當矣上曰都試須卽爲之也鎭寬曰齊陵厚陵奉審旣有定式臣於月內當下去奉審矣上敎鍾顯曰鄕約條例持來乎鍾顯曰依下敎持入矣上曰縮輯如何爲之耶鍾顯曰見行條件之下朱子增損及文純公李滉文成公李珥所撰輯皆附錄合爲四件而文成公所撰則錄之於新頒鄕約似好矣上曰合爲幾張乎鍾顯曰八十張矣上覽訖曰條件中聞過必改之句旣入之則過失相規之條何爲落漏耶鍾顯曰此皆古人所撰而非臣之所敢刪去也上曰鄕約之於化民成俗亦末矣得人而任之然後可以責效而在小民輩可無爲弊之慮乎鍾顯曰此則專在於方伯守令擧行之如何矣第此見行條件稍爲簡便易行似不必有弊而使今習俗知有禮法繩墨之如此則豈不美乎上曰合行之方卿須善爲之也上敎浩修曰鄕飮儀式持來乎浩修曰臣果持入矣上賢訖曰好矣而所載樂譜顧今之人誰能看解以協音律乎彼倌與㴦之爲義亦何謂耶浩修曰此取低淸傍邊以卞宮聲低與淸之別者也樂譜字義類多如此而典樂輩皆能知之矣上曰此乃卿之一生精力所到處也入印之際不必刪減而但頒布外方則遐鄕之人將何以知之乎浩修曰外方頒行者只載樂歌似好矣上曰笏記卽宋文正浚吉所著乎浩修曰非也以五禮儀參以皇明正制合成新頒儀注矣上曰合爲幾張乎浩修曰此爲九十九張而若添入笏記則當爲百餘張矣上曰雖多何妨乎分爲二卷可也而鄕飮儀式則刊本雖不多亦可行之至於鄕約條例則非但各邑與各鄕校各置一件而已隨其洞里各有藏本然後可以擧行須以整理字活印分給諸道而京中置一板使京畿江原兩道刊去咸鏡黃海兩道則刊去於關西所置板本錦營從完營刊去而兩南大邑如羅州慶州者亦各置板本以廣刊布之道好矣鍾顯曰鄕飮儀式鄕約條例臣等旣已承命編成冊子今當入印而儀式笏記及條例之屬於新頒者自臣曹書入待啓下頒布京外以爲遵行之地何如上曰依爲之出擧條命退諸臣以次退出
정조 21년
丁巳二月二十七日午時上御重熙堂禮房承旨入侍時行右承旨李益運假注書李毅采記事官金景煥記注官金良倜以次進伏訖上曰偕來承旨今當發遣左承旨筋力可堪行役乎注書出問知入可也賤臣承命出問回奏曰問于行左承旨李祖承則以爲聖敎之下敢以行事爲難乎云矣上曰左承旨入侍賤臣承命出傳祖承進伏上命益運書傳敎曰批答言之矣承宣亦將面傳筵敎而今日之召爲開講也不以職事縻之不以世道責之亦不以經筵官召之矣且況來月旬後日氣亦當和暢卿之强力登途尤似無難卿是卿家之人以先卿之心爲心於今日則其來豈待勤召乎前此敦諭之不能多費辭敎意謂卿之聞命幡然而尙稽回心若是過讓是豈所知於卿家者也玆命近侍宣諭仍令與之偕來卿須體予至意上敎祖承曰卿須卽出歸見老親仍卽發行可也祖承退出上命書榻敎曰明日親試試官李判府事病代二提學沈煥之爲之原任直閣尹行恁病代二直提學李晩秀爲之檢校待敎沈象奎病代原任直閣金勉柱爲之原任直提學徐龍輔以本職未肅拜懸頉云銓職何敢逡巡乎懸頉勿施待開門牌招使之肅拜後參班上曰春到記儒生製述讀券官沈煥之病代行大護軍李祖源行護軍李晩秀移差代禮曹參判權裕爲之出榻敎上曰儒生製述讀券官李判府事病代內閣提學鄭民始爲之對讀官金勉柱移差代前承旨李相璜爲之出榻敎上曰文臣製述及儒生殿講考官一提學鄭民始移差代金領敦寧爲之出榻敎上曰專經武臣試射考官金領敦寧病代行知中樞府事趙宗鉉爲之出榻敎上曰春到記儒生殿講考官金領敦寧病代行禮曹判書閔鍾顯爲之出榻敎上曰春到記儒生殿講及文臣製述考官兼讀券官李時秀病代吏曹判書李秉鼎參考官兼對讀官韓晩裕李鼎德差祭代行副護軍金啓洛李儒慶爲之出榻敎命退承史以次退出
정조 21년
行都承旨徐邁修坐行左承旨李益運坐直右承旨申耆坐左副承旨金祖淳坐右副承旨尹致性坐同副承旨李肇源坐直注書柳遠鳴病一員未差假注書金履載仕直一員未差事變假注書崔仁簡仕
정조 21년
李益運啓曰來初一日輪對日次而禧陵忌辰祭齋戒相値頉稟之意敢啓傳曰知道
정조 21년
李肇源啓曰禁軍別將柳孝源以禁軍戎器點考事明日慕華館出去矣兼帶右邊捕盜大將命召及大將牌傳令牌何以爲之敢稟傳曰仍佩往來
정조 21년
承旨前望單子入之金祖淳落點
정조 21년
李益運啓曰文臣製述外更限後例爲一體修正於榜目而今番文臣製述榜中限後人員不爲擧論事甚未安臣之矇然捧入不勝惶恐而當該試官不可無警竝推考何如傳曰允此等按例擧行之事做錯若此已自執筆事之不知定式舊例料其昧例首試官從重推考可也
정조 21년
慶尙監司李亨元疏曰伏以臣於藩臬重寄自知萬不近似而仰感恩毗俯怵微分飭敎之下不敢爲終始控免之計冒沒出肅視若儻來自顧惶愧罕增兢蹙今將不日辭陛區區犬馬之誠尤不勝戀結之至抑臣有至切之懇敢恃仁覆之天冒死仰籲臣之父母墳山在於忠淸道新昌地身縻朝籍久闕瞻掃濡露之感固難自抑今當遠離情私益切若計其程途則較分定元路不過迃回百許里費了數箇日從前藩臣之行歷先壠者亦多已例玆敢不避猥越短章鳴號伏乞聖慈俯垂矜察許令歷往俾申至情千萬幸甚臣無任云云答曰省疏具悉卿其依所請歷省
정조 21년
丁巳二月二十八日卯時上詣春塘臺抄啓文臣親試春到記儒生分製講文臣製述專經武臣試射入侍時行都承旨徐邁修行左承旨李益運右承旨申耆左副承旨尹致性同副承旨李肇源假注書金履載李毅采記事官金景煥記注官金良倜檢校待敎徐有榘以次侍立左通禮跪啓請外辦上具翼善冠衮龍袍乘輿出交泰門延生門由明光門入靑陽門詣春塘臺降輿陞座上曰未肅拜承旨許遞前望單子入之待下批牌招察任出榻敎上曰儒生製述讀券官鄭民始病代禮曹判書閔鍾顯爲之儒生殿講及文臣製述考官兼讀券官閔鍾顯移差代行上護軍金文淳爲之出榻敎上曰禮判旣爲讀券官則儒生中必有以相避不可應試者卽爲知委可也賤臣承命出傳上曰文臣製述對讀官李相璜在外代行副護軍吳泰賢爲之李儒慶病代行副護軍李羽晉爲之出榻敎引儀唱抄啓文臣親試試官及儒生到記文臣製述武臣試射試官以下入就位行四拜禮親試試官二提學沈煥之原任直提學徐龍輔二直提學李晩秀原任直閣金勉柱南公轍金祖淳儒生製述試官行禮曹判書閔鍾顯行大護軍李祖源行副司直權裕對讀官副護軍李勉兢韓用龜宋銓朴基正文臣製述試官行上護軍金文淳吏曹判書李秉鼎刑曹判書李在學對讀官副護軍金啓洛蔡弘遠吳泰賢李羽晉武臣試射試官行大護軍李敬懋行護軍李得濟行副護軍李普天李文爀鄭彦衡宣傳官李栢然等率應試人行四拜禮訖上曰頒紙可也益運承命頒紙上命祖源書箋題楚晉郤至請蒙甲冑敢肅使者又命秉鼎書論題牛千足上曰抄啓文臣及製述文臣中有欲以論題製進者則從所願可也懸題訖肇源曰御題事體何等愼重而懸題之際東西互換事極可駭當該懸題官所當重勘而本院請推之外無他可施之罰何以爲之乎上曰拿處可也出擧條上命書榻敎曰當該懸題官拿處上曰文臣製述時原任在外外不參人員一竝禁推出榻敎上曰春晷已長儒生製述特以三時爲限限內試券畢捧以入之意分付于試所承旨可也賤臣承命出傳上敎文淳曰多出講章可也文淳曰抽籤何以爲之乎上曰券則抽籤大文則不必抽籤矣上曰製述文臣何處應試乎肇源曰壯元峰矣兵曹判書權進前曰日昨禁軍別將柳孝源以禁御兩營騎士權付禁旅事有所陳達而批旨內令兵判與諸將臣收議指一草記可也事命下矣兩營有薦騎士之抄屬禁旅蓋欲就其中身手才具之合通仕路者漸次疏導之意也今日帳前詢問之下諸將臣所達旣無異同臣意則更令禁御兩營將臣及禁軍別將同會一處招集騎士其中有地處好身手者從所願擇取別錄而不必預定額數一倂權付禁旅有闕則次次口傳移屬若其才不堪通仕貧不能治裝者亦從其願仍置本營則移去者有奬發之路留在者無落莫之歎以此分付何如上曰依爲之出擧條訓鍊大將李敬懋曰禁御兩營無薦騎士中堂上以上人每都政各一人依自辟例抄送本曹擬差衛將事載在通編設置以後無或間斷連爲施行矣近年以來無端間撤今則全不擧論渠輩抑鬱之歎固無可言而銓曹之格而不施殊未可曉當此一番騎士久勤移屬禁旅之後尤宜有軫恤之道自今以後依定式禁御兩營騎士中有加資者各一人每都目自辟擬差衛將以爲慰悅之地何如上曰依爲之出擧條奉常提調徐龍輔曰祭享所用淸醬每多色淡味苦之患屢煩飭敎故臣於待罪本寺之後亦多般商確申明嚴飭而沈醬之法必須屢經時月稍得陳久然後色與味方好而本寺進排末醬自有定數一年所沈僅支一年所用故雖欲存其贏餘用舊蓄新勢亦末如自今年爲始年例上下價外翌年條限折半加數預下以爲先期加沈俾有陳久之效似好故敢此仰達矣上曰依爲之出擧條上還內諸臣以次退出
정조 21년
丁巳二月二十八日申時上御便殿科次入侍時行左承旨李益運假注書李毅采記事官金景煥記注官金良倜讀券官行禮曹判書閔鍾顯行大護軍李祖源行副司直權裕對讀官副護軍李勉兢韓用龜宋銓朴基正以次進伏訖上曰文臣製述試官亦爲入侍賤臣承命出傳與文臣製述試官讀券官行上護軍金文淳吏曹判書李秉鼎刑曹判書李在學對讀官副護軍金啓洛蔡弘遠吳泰賢李羽晉偕入進伏上敎鍾顯曰肅之爲義卽揖也而此乃介冑不拜之意也晉楚交戰之際有此爲禮之擧此題下語成篇頗不容易矣鍾顯曰然矣合考訖上命書傳敎曰春到記殿講純通比較居首幼學鄭翼邦製述三下一生員金啓河直赴殿試講純通幼學朴慶著朴龍海製述三下進士金啓溫直赴會試講通幼學權喆方致矩金世忠製述草三下進士尹行澈各給一分講略幼學朴思彦等製述次上進士朴長鉉等各紙二卷筆三枝墨三笏賜給講粗幼學鄭忠翰紙一卷賜給又命書傳敎曰文臣製述箋居首宗簿主簿洪時濟上弦弓一張賜給之次司錄嚴思彦不粧弓一張特給論居首典籍申溥今番等低亦以上弦弓一張賜給上曰注書出去榜目修整以入可也仍命退諸臣以次退出
정조 21년
行都承旨徐邁修坐行左承旨李益運坐直右承旨申耆坐直左副承旨金祖淳病右副承旨尹致性坐同副承旨李肇源坐注書柳遠鳴病一員未差假注書金履載仕直韓致重仕事變假注書崔仁簡仕
정조 21년
藥房提調金文淳副提調徐邁修啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 21년
申耆以都摠府言啓曰今日入直內三廳武兼禁軍及軍兵等中日習射請出標信傳曰知道
정조 21년
申耆啓曰備邊司郞廳來言今日賓廳日次而無時急稟定事不得來會云矣敢啓傳曰昨聞副提調言左相事過矣雖老無異獨相則次對豈可不爲乎備郞招致以來會之意傳于左相
정조 21년
申耆啓曰御營大將李漢豐以本廳習陣明日出去矣兼帶左邊捕盜大將命召及大將牌傳令牌何以爲之敢稟傳曰仍佩往來
정조 21년
申耆啓曰今日次對兩司當爲進參除在外傳旨未下外大司憲金載瓚卽爲牌招何如傳曰允違牌臺諫只推亦爲牌招
정조 21년
傳于李益運曰慶尙監司留待
정조 21년
傳于李益運曰京畿監司留待
정조 21년
傳于李益運曰禮房承旨率入格儒生入侍
정조 21년
傳于李益運曰慶尙監司入侍
정조 21년
備忘記慶尙監司李亨元下直長弓一張長箭一部賜給
정조 21년
李肇源啓曰行大司憲金載瓚牌不進執義趙錫晦掌令洪彦燮金圭夏持平金壽祖鄭宗魯在外監察茶時之意敢啓傳曰知道
정조 21년
吏曹口傳政事英陵令李宗恢義禁府都事李承默相換寧陵令柳肅之漢城判官李厚燾相換
정조 21년
假注書李毅采改差代以韓致重爲假注書
정조 21년
以京畿監司李冕膺狀啓宗廟薦新所封生蛤限內不得封進惶恐待罪事傳于申耆曰勿待罪事回諭
정조 21년
申耆以兵曹言啓曰卽接慶熙宮衛將牒報則開陽門內西邊中松一株拔根顚仆云令該所依例斫去之意敢啓傳曰知道
정조 21년
申耆以壯勇營言啓曰本營水原鄕武士下番試射時優等人別單及入格人賞格別單書入之意敢啓傳曰知道
정조 21년
申耆以壯勇營言啓曰本營左司屬水原左哨軍兵等今已準二朔立番來三月初一日放送之意敢啓傳曰知道
정조 21년
申耆以禁衛營言啓曰內南山始自南別營後第四麓東至琵琶亭昨年植橡處及外南山始自典牲署後峰北至南廟主脈童濯處竝植稚松內外山腰禁耕處播植橡實之意敢啓傳曰知道
정조 21년
義禁府照目前佐郞李海淸權知承文院副正字李是鍊李允謙趙璜鎭金邁淳副司果李垿鄭來百等矣文臣製述時不參竝推考罪各笞五十收贖解見任別敍私罪奉敎附過放送爲良如敎
정조 21년
禮曹照目粘各陵奉審執頉處修改何如判付啓依回啓施行爲旀寧陵局內補築今番雖行告由事體重大獻官更爲奉審稟處然後可以始役此意分付爲良如敎
정조 21년
行都承旨徐邁修坐行左承旨李益運坐直右承旨申耆坐左副承旨金祖淳坐右副承旨尹致性坐同副承旨李肇源坐直注書柳遠鳴病一員未差假注書金履載仕韓致重仕直事變假注書崔仁簡仕
정조 21년
李益運啓曰來初五日朝參日次而國忌正日相値頉稟之意敢啓傳曰知道
정조 21년
傳于金祖淳曰左副承旨入侍
정조 21년
傳于金祖淳曰來待諸臣入侍
정조 21년
傳于徐邁修曰發遣吏郞諸執事淸齋與否摘奸以來
정조 21년
申耆以兵曹言啓曰卽接東所衛將張齊斗牒報則宗廟北邊墻垣外面椽木蓋板朽傷蓋瓦一間許缺落傍近◆◆間脫落云令該曹申飭該監卽速修改之意分付何如傳曰允
정조 21년
李益運以成均同知館事意啓曰文廟守僕依宗社守僕例試才啓下事曾已擧條啓下矣守僕洪萬栻瓜朔之代以曾經守僕試才抄擇備三望受點次別單書入之意敢啓傳曰知道
정조 21년
丁巳三月初一日辰時上御便殿右副承旨來待諸臣入侍時左副承旨金祖淳假注書韓致重記事官金景煥記注官金良倜一提學鄭民始原任直提學徐龍輔直提學李晩秀原任直閣尹行任廣州留守徐有隣以次進伏訖內閣提學鄭民始曰鑄字物力前有所筵稟區處者而以此數太半不足不可不更加措辦更以均廳錢六萬兩貸下以爲限年還報之地而此是本錢限滿後自當竝其殖自歸均廳目下鑄所需用甚緊以其殖條限二萬兩爲先取用今番均廳移屬之兩南米一萬石亦以殖條移屬鑄所以爲取耗以用之地何如上曰依爲之出擧條晩秀曰五倫行實鄕飮儀式鄕約條例之特命編成寔出於因今返古化民成俗之聖意今將次第印行廣布京外諸道營邑及鄕校頒賜件當自鑄字所印出待啓下分頒而至於各邑書院及鄕曲士民之願印者皆欲自京印頒則件數太多難以擧行印役告訖後下送各一本於兩南及關西使之翻刻印頒於道內他道則各以近道從便印去以爲廣頒之地而鄕飮儀式鄕約條例旣有新頒儀節則必須一鄕各置一件方可按而行之令諸道道臣酌量面里分排件數俾無遺漏混淆之弊畢頒後形止卽爲狀聞事知委似好故敢此仰達矣上曰依爲之出擧條命退諸臣以次退出
정조 21년
行都承旨洪明浩牌不進行左承旨李益運坐直右承旨申耆坐左副承旨尹致性坐直右副承旨李肇源坐同副承旨金達淳坐注書柳遠鳴仕直一員未差假注書韓致重仕事變假注書崔仁簡仕
정조 21년
李益運啓曰日次儒生殿講無故日更稟事命下矣以何日爲之乎敢稟傳曰望後更稟
정조 21년
李益運啓曰左副承旨金祖淳今日不爲仕進卽爲牌招何如傳曰聞有實病許遞前望單子入之待下批牌招察任
정조 21년
承旨前望單子入之金達淳落點
정조 21년
吏曹堂上前望單子入之參判徐邁修參議李勉兢落點
정조 21년
兵曹口傳政事大護軍李得臣護軍洪仁浩李書九金履翼副護軍魚用謙李泰永副司果朴載淳韓致應朴宗京竝單付
정조 21년
以大司諫尹東晩司諫李魯春牌不進罷職傳旨傳于李肇源曰只推
정조 21년
有政吏批判書李秉鼎進參判徐邁修進參議韓晩裕進左副承旨尹致性進以洪明浩爲承旨李晉秀爲昌陵令韓用鐸爲應敎行都承旨單洪明浩
정조 21년
再政以李秉烈爲忠淸都事
정조 21년
四政以申溥爲禮曹佐郞
정조 21년
兵批判書權病參判洪聖淵病參議睦萬中入直進參知李日運病右承旨申耆進護軍徐龍輔李祖承副護軍韓晩裕竝單付
정조 21년
備邊司薦望以李鼎運爲咸鏡監司
정조 21년
李益運啓曰吏曹郞廳來言咸鏡監司下批政事取稟傳曰明日爲之
정조 21년
金達淳以賑恤廳言啓曰北部觀光坊契任將裵仁福今月二十八日本洞路傍得二歲遺棄女兒同里居良女趙召史欲爲收養阿峴契任掌洪世光今月二十八日本洞路傍得三歲遺棄男兒同里居良女金召史欲爲收養貧不自食皆願受料告于本部自該部同日牒呈故依節目竝爲給料使之乳養之意敢啓傳曰知道
정조 21년
李肇源以義禁府言啓曰忠淸道沃川郡增若驛徒一年半定配罪人洪景厚放送事承傳啓下矣洪景厚放送事分付該道道臣之意敢啓傳曰知道
정조 21년
刑曹啓目罪人沈翬鎮李羲祚等以捕將擧條內罪目箇箇嚴訊反覆究問是白乎則沈翬鎮段假稱廉問侵虐平民之狀一直發明究其情狀尤極痛惡加刑取服李羲祚段僞造文券欺人取物之罪旣已自服遠地定配是白乎矣旣有待判下發配之命上裁何如判付啓判堂旣承筵敎依下敎施行爲良如敎
정조 21년
安春君疏曰伏以臣姿旣衰朽病入膏肓痰癖之症無時發作乍歇而旋劇幾絶而僅蘇如是而過居然三載而殆無寧日幸以天地之洪恩得保殘喘於今日報蔑涓埃惶感無地第念臣之一身非臣之所有臣不敢自恤而若有病勢少間之時則凡於公役竊擬强力奔走以爲粗效職分之計自日前添以風感宿症更劇胸腹亘掣氣息哽塞方在涔涔澌綴之中而不意先蠶壇獻官差帖適到於此際目今病症萬無趁期趨承之望震懍窮蹙罔知攸措玆敢疾聲呼籲於宸嚴之下伏乞聖明亟命變通享官之任以重祀事仍治臣猥越之罪以安微分千萬幸甚臣無任云云答曰省疏具悉疏辭許令該曹付標
정조 21년
丁巳三月初二日辰時上御重熙堂左承旨入侍時行左承旨李益運假注書金履載記事官金景煥記注官金良倜以次進伏訖上命益運書傳敎曰禮房承旨詣皇壇奉審摘奸以來今日當爲望位禮而雨勢不霽百官沾服有非肅敬之道未能躬至享所行禮省視祭物牲品實有不祭之歎祭時當更遣承宣檢飭駿奔亦當出齋以待亨事之告成預以此意面飭獻官諸執事與昨年春享時無或有差受香一節有不可不釐正者事關壇享勿出朝紙況陪進香祝之路不但迃廻亦甚窄狹明禮門正門來門卽爲壇享而設捨此門更出敦化門必是未遑之儀文此後由明禮門陪進事該房知悉亦令禮曹載之壇儀又命書傳敎曰右副承旨入侍賤臣承命出傳與右副承旨尹致性偕入進伏益運曰寒食祭享當前而聞吏曹言則享官極爲苟簡無以分排云依近例各軍門把摠哨官都摠府郞廳武兼宣傳官通融塡差恐合事宜故敢此仰達矣上曰依爲之卿宰侍從堂上堂下罷削人員敍用仍令該曹口傳付軍職可也出擧條上敎益運曰實注書何在益運曰未及入來矣上曰今夜壇享時列立院隷以報行祀節次於齋所實注書入來申飭院隷事分付可也仍命益運進去奉審益運先退上命致性書傳敎曰同副承旨入侍賤臣承命出傳與同副承旨李肇源偕入進伏上曰巡將望中李尙度徐有鍊竝年爲幾何肇源曰皆未及六十矣上曰有鍊則聞甚貧乏云然否肇源曰不但家力之貧乏爲衆所共知且有篤老之親或至朝晡不繼聞於日前亦賣其衣以供親飡云矣上曰然乎是豈成說乎命書傳敎曰近於巡將望年過六十人或有劃下勿令更擬之時矣至徐有鍊名始問之窘乏之外聞以篤老侍下不能資給云旣聞之後何可仍置乎令該曹準瓜守令或在京求遞守令中草記作窠今日政差送又命書傳敎曰政官牌招開政又命退承史以次退出
정조 21년
丁巳三月初二日午時上御重熙堂禮房承旨入侍時行左承旨李益運假注書韓致重記事官金景煥記注官金良倜以次進伏訖上曰吏曹參判牌去來知入賤臣承命出傳回奏曰承牌入來朝房而以祭物看品方欲進去奉常寺云矣上曰祭物看品有所重卽爲進去可也賤臣承命出傳上命書傳敎曰吏曹差祭參議與太常進去參判許遞前望單子入之待下批牌招參政命書榻敎曰新除授承旨待下批牌招察任又命書榻敎曰右承旨入侍右承旨申耆進伏又命書榻敎曰同副承旨入侍同副承旨金達淳進伏益運曰臣奉審皇壇祭井則祭井因昨夜之雨水色欠淸故往審拱北門外井則與內井無甚異同故仍以內井用之而且雨勢若不止則黃帳幕恐有沾濕之慮言于獻官新件油芚使長興庫待令以爲預備之地矣上曰雨勢漸有開霽之意不必用油芚矣上曰香祝門路何如耶益運曰臣於奉審之路歷審門路則內閣西邊門路低窄必用高柱改建然後可無苟且之端矣上曰然則招致戶曹郞廳以爲修改之地也命退承史以次退出
정조 21년
行都承旨洪明浩未肅拜行左承旨李益運坐直右承旨申耆坐左副承旨尹致性坐右副承旨李肇源坐直同副承旨金達淳坐注書柳遠鳴病一員未差假注書韓致重仕李允謙仕直事變假注書崔仁簡仕
정조 21년
李肇源啓曰行大司憲金載瓚呈辭執義趙錫晦掌令洪彦燮金圭夏持平金壽租鄭宗魯在外監察茶時之意敢啓傳曰知道
정조 21년
傳于李益運曰傳香承旨馳詣懿昭墓奉審摘奸以來
정조 21년
李肇源啓曰行護軍李書九行副護軍成大中持校正冊子依下敎來待矣傳曰入侍
정조 21년
注書柳遠鳴病代李允謙爲假注書
정조 21년
有政吏批判書李秉鼎進參判徐邁修病參議李勉兢病行左承旨李益運進以尹序東爲副應敎姜彝正爲左尹李昇羽爲典籍李在學爲京畿監司咸鏡監司單李鼎運
정조 21년
李益運以吏批言啓曰以兵曹巡將望單子傳曰近於巡將望年過六十人或有劃下勿令更擬之時矣至徐有鍊名始問之窘乏之外聞以篤老侍下不能資給云旣聞之後何可仍置乎令該曹準瓜守令或在京求遞守令中草記作窠今日政差送事命下矣堂上守令之上京者只有春川府使韓用和一人而不爲求遞堂上邑守令五月以前則無準瓜者六月則寧邊府使徐榮輔江陵府使李鎮復而寧邊卽文武交遞之窠江陵卽久任守令準瓜前勿爲移遷新有定式七月則洪州牧使柳誼寧越府使韓鼎運八月則淮陽府使鄭澤孚爲瓜滿而俱非當朔準瓜何以爲之敢稟傳曰春川之曠官可悶許遞差代可也
정조 21년
吏批再政兼京畿監司單李在學左尹鄭大容右尹姜彝正以徐有鍊爲春川府使
정조 21년
李益運以吏批言啓曰正二品以上監司京職兼差事載在法典矣新除授京畿監司李在學資級乃是資憲依例送西後兼監司下批之意敢啓傳曰知道
정조 21년
李益運以兵批言啓曰正二品監司京職兼察載在法典矣新除授京畿監司李在學資級係是資憲當爲知中樞下批而時無見窠依例作闕下批之意敢啓傳曰知道
정조 21년
兵批判書權病參判洪聖淵病參議睦萬中入直進參知李日運病右承旨申耆進知中樞府使單李在學
정조 21년
備忘記京畿監司李在學下直長弓一張長箭一部賜給
정조 21년
李益運啓曰嶺南沿海奸民輩故漂倭境而漂民之還每有差倭差倭之來又從以故漂我境之沿邑其所爲弊每多如此故昨冬賓筵大臣出擧條申飭而今此統制使尹得逵狀啓中漂民之故漂與否初不詳査論列揆以事體誠甚疎忽事係邊情原狀啓雖不得不捧入當該帥臣不可無警從重推考何如傳曰年前飭敎不但申嚴大臣出擧條嚴飭之後身爲帥臣不有廟堂知委循例措語其不能檢飭可知極爲駭然當該帥臣越俸一等此後令廟堂更爲嚴飭可也
정조 21년
傳于李肇源曰處義旣伸情勢何論乎行都承旨洪明浩從重推考待開門牌招違牌勿捧傳旨
정조 21년
李益運以成均館同知館事意啓曰今三月初三日儒生課試當爲設行而大提學未差限內不得爲之之意敢啓傳曰今日齋日相値退行於初六日其日待開門弘文提學牌招儒生則當通方外各揭兩題分取生進幼學以此分付可也
정조 21년
申耆以都摠府言啓曰今日入直內三廳武兼禁軍及軍兵等當爲中日試射而懿昭墓忌辰祭齋戒相値不得爲之之意敢啓傳曰知道
정조 21년
李肇源以義禁府言啓曰忠淸監司林濟遠狀啓內尼城前縣監趙希鎮申大有洪樂顯李顯默鄭宗柱時縣監沈景文藍浦前縣監申在德趙雲衢時縣監權襈栗峯前察訪趙景逵金和鍾趙秀民時察訪姜時煥莫重國穀年年反作致有此豐歲未準捧之弊揆以法意萬萬寒心前後守令察訪罪狀依法嚴勘在所不已而其中尼城前縣監鄭宗柱藍浦前縣監趙雲衢栗峯時察訪姜時煥赴任或在於歲末或在於歲後流來虛錄不欲掩置俱爲從實報營則此與無端仍反有異或不無區別參恕之道竝令攸司稟處事啓下矣申大有李顯默鄭宗柱權襈趙秀民金和鍾等今方待命竝拿囚沈景文姜時煥俱在任所趙雲衢下去忠淸道林川地申在德前因他罪定配於慶尙道鎭海縣依例發遣府書吏羅將竝拿來趙希鎮洪樂顯趙景逵俱是身故勿論而糶糴法意至爲嚴重鄭宗柱趙雲衢姜時煥始雖報營末乃仍反不無輕重而均有罪焉則律之分等惟在有司之議讞該道臣之以區別參恕之意輕先措辭於請罪之啓者殊涉未安推考何如傳曰時任守令察訪特不卽報營而然者所謂逋穀亦安知非未及照檢於勘簿乎時任守令察訪等特爲放送還官未及拿囚之時倅竝令躬自叩籌更以捧不捧區別報營後令道臣狀聞後稟處在囚同罪諸人姑放以待査事結末可也
정조 21년
李肇源以義禁府言啓曰懸題官兼引儀李敬度假引儀黃稔等拿處事傳旨啓下矣李敬度今方待命拿囚而假引儀則以雜岐例自刑曹擧行事曾有定式黃稔移送刑曹之意敢啓傳曰與李敬度分陳可也
정조 21년
申耆以訓鍊都監言啓曰各軍門軍色從事官如有可以請仍之人草記請仍事曾有傳敎矣本局前從事官朴載淳今已敍用仍任從事官何如傳曰允
정조 21년
敎京畿監司李在學書王若曰眷玆畿甸有誰旬宣在周則千里邦畿之都若漢則三輔根本之地所以承流宣化最居八路之先每欲爲官擇人多從九卿而出觀察仍樞府知事傍城闕而開衙節度兼分司居留控山河而專制矧自華城之經始尤重棠舍之委毗新居奠豐邑之基須百姓之安堵佳氣接覇陵之路待六飛而淸塵苟非二千石惟良難以卅七州爲寄惟卿端詳孜諒之質綜密練達之才文華推玉署之班少日著望機務參籌司之座十載殫誠湖南世稱難治而至今餘譽司寇予所愼簡而伊來久任政玆予意之有屬亦有廟議之僉同玆授卿以京畿觀察使兵馬水軍節度使水原府留守開城府留守江華府留守廣州府留守都巡察使卿其祗服寵章益殫乃悃旌節按期行部伊郡治宜思澄淸簪笏有時登筵凡民隱毋憚敷奏自餘裁稟厥有典常於戲惟心簡之斯存撤我二品卿月顧方面之得重俾作一路福星故玆敎示想宜知悉知製敎李羲甲製進
정조 21년
壇享參班朝官應製御考榜七言十韻排律次上一前察訪金獻行次上二校理金履喬次上別提尹光浚司果黃勉喆副修撰金近淳參奉申滃副正字曺錫中御題只看花葉驗時移七言排律金獻行次上一星虛星鳥轉如期有曆山家不待披萬里陸沈山外劫一年三百箇中知憶曾魯朔餼羊告每下堯蓂析木湄軒紀同文侯度恪吳機協日帝衣垂久深葵藿傾陽悃敢忘龍蛇渡海師翠莢陰晴洪武改紅羅日月甲申悲幾回漢臘斟椒酒不復周正降鳳墀上國衣冠禾黍慟山翁心事蕨薇詩鳥啼蟲語林關閉葉落花開物理推草木三韓猶雨露王春一域見何時參班儒生應製榜賦三中進士金文欽年五十一本商山居京父載厚三下幼學金履實年四十三本安東居京父友行草三下生員任壽益年三十六本豊川居京父尙淹幼學南正容年三十一本宜寧居京父益祚宋天圭年二十九本恩津居京父煥章金履疇年二十五本安東居京父獻行金憲淳年三十三本安東居京父履溫生父履祥生員金炳翼年三十三本安東居京父世根幼學李厚夔年三十本全州居京父西春君熚御題紅雲一朶日邊開賦金文欽三中倚南斗而夕望問太微之所居周春秋而尙在漢衣冠而復覩摻子衿而一涕其上蓋有雲氣事始聞於東人芬至今於南維緬日下之晠際一度花於紅羅鬱金陵之佳氣擁扶桑之餘暉其光赫而普照至于東兮顯于滄桑淚於甲申但白雲於汾水云誰思於隰苓愾我歎於苞稂年號止於永曆覓無處於王正花獨愛於築墠葉徒開於占時湖以譯曰海槎遠道人而胡爲逐萬折之餘波帶中華之舊制袖天王之大曆嘻我東曰知否堯丹蓂而正脈陶黃菊而遺史指朝天之舊路謂瑞日之留輝江南草兮目杳憶王孫而云歸瞻聆新於我國以子知其堪愧氣不盡於鬱芬果紅雲之媵汝光奚染於穢腥護有池於乾淨王春寄於一朶獨也今其分明商日月於雷山宋世界於舟國雲飛隨於處處子豈偶於吾域何能保此閩中且試看夫天下皇華春而孰報鐵木塵而方彌迢迢或其渡水紅一道於靑邱瞻朱火之舊瑞倍蒼梧之遺淚拚南雲而拱北寓悲風而爲慕人從日而遠來我宗海而同思斯有臣而著詩繼以登於璇題
정조 21년
丁巳三月初三日辰時上御重熙堂左承旨京畿監司入侍時行左承旨李益運記事官柳遠鳴記事官金景煥記注官金良倜京畿監司李在學以次進伏訖上敎益運曰昨夜享禮時諸執事果能整齊否益運曰駿奔之際果皆齊整而但八成初奏獻官行拜禮樂成尙未盡奏故使之促奏矣上曰此則在於獻官行禮之太急四拜若稍爲徐緩則樂成自可協奏矣上覽參班擧案命書傳敎曰夜過壇享不禁風泉之感出齋以待享事之禮成而日氣雖幸晴霽意謂雨餘風寒參班數小矣見承旨取來袖擧案朝官儒武之陪祭者如彼夥然諸家人可謂不忝家聲豈不可嘉朝官則招致賓廳儒生則招致殿廊待題下應製武士則過齋後禁御將入直兵曹郞廳爲試官與該房承旨進去北營柳葉箭一巡試取一中以上書入上敎在學曰卿久閑之餘有此新除矣卿之向來疏擧不槪於予心不得不處分而聞卿於向來自處以逐臣云然否今玆畿輔之除可謂要任況是華城之咽喉所重在焉卿其善爲也在學曰畿輔自是重任如臣無似實未知何以承當不勝惶悚矣上曰到界時都事當替往交龜耶在學曰似然矣上曰卽速到界可也仍命在學先退上曰畿伯敎書何以爲之益運曰今方撰進而似未及於受符矣上曰敎書依近例待撰成從當書傳而諭書則斯速書入事分付可也賤臣承命出傳還入進伏上曰元陵獻官誰也益運曰李敬一矣上曰承旨當爲奉審兼以獻官進去局內諸陵仍爲奉審再明日日暮前復命可也益運曰明日先蠶壇奉審何承旨進去乎上曰李肇源進去可也益運曰肇源方爲推考房矣上曰然則與左副承旨換房可也益運曰內閣門西邊門路修改處臣果看審後分付戶曹矣俄聞戶曹郞廳之言則內閣西邊中門簷桶有礙云事勢似然依戶郞所言門閾差迤近西訓局軍入接處二間亦爲一時修葺恐好矣上曰從便爲之而改以高柱必以輦輿出入之無礙爲準也仍命書榻敎曰王大妃殿進御加減正氣散自今日一貼式限三貼更爲煎入仍命退承史以次退出
정조 21년
丁巳三月初三日辰時上御重熙堂右副承旨入侍時右副承旨李肇源記事官柳遠鳴記事官金景煥記注官金良倜以次進伏訖上曰偕來承旨狀啓何至今不來乎肇源曰似不踰今日矣上曰右承旨同副承旨入侍賤臣承命出傳右承旨申耆同副承旨金達淳進伏命達淳書傳敎曰京畿監司當日辭朝上曰今番雨澤以開留狀啓觀之水深爲五寸比他處尤洽耶耆曰今番雨澤諸處亦皆均洽云矣命退承史以次退出
정조 21년
丁巳三月初三日申時上御重熙堂右副承旨入侍時右副承旨李肇源假注書李允謙記事官金景煥記注官金良倜以次進伏訖上曰右承旨同副承旨入侍出榻敎賤臣承命出傳右承旨申耆同副承旨金達淳以次進伏上曰儒生幾皆待令耶肇源曰已爲待令矣命耆書賦題紅雲一朶日邊開命達淳書十韻排律題只看花葉驗時移仍敎曰持此御題右承旨往仁政殿月廊儒生試取同副承旨往賓廳朝官試取以來命書榻敎曰工刑換房仍命退承史以次退出
정조 21년
丁巳三月初三日酉時上御重熙堂坐直承旨入侍時右副承旨李肇源假注書李允謙記事官金景煥金珍恪以次進伏訖上命書傳敎曰參班朝官應製十韻排律居首次上一前察訪金獻行朱書百選一件次上二金履喬次上別提尹光浚司果黃勉喆副修撰金近淳參奉申滃副正字曺錫中各紙一卷賜給參班儒生應製賦居首三中進士金文欽四書中一件三下幼學金履實紙二卷筆二枝墨二笏草三下生員任壽益幼學南正容宋天圭金履疇金憲淳生員金炳翼幼學李厚夔各紙一卷筆二枝墨一笏賜給皆令明日待令而坐齋不得召見使之閤門外領賞仍命退承史以次退出
정조 21년
行都承旨洪明浩未肅拜行左承旨李益運奉命在外右承旨申耆坐直左副承旨尹致性坐右副承旨李肇源坐同副承旨金達淳坐直注書柳遠鳴仕一員未差假注書李允謙仕直事變假注書崔仁簡仕
정조 21년
傳于李益運曰禮房承旨馳詣元陵奉審摘奸局內諸陵一體奉審以來
정조 21년
傳于李益運曰右副承旨馳詣先蠶壇奉審摘奸以來
정조 21년
傳于金達淳曰同副承旨入侍
정조 21년
以偕來承旨狀啓傳于金達淳曰卿於下去之後筵敎何以傳之書啓中措語難以領略今月內吉日只在於旬後亦不傳之乎傳諭以旬後和暢爲敎指開講之謂而亦有口傳下敎於政院者此一款又何以往傳乎此意回諭
정조 21년
以全羅監司徐鼎修狀啓茂長縣漂到異國船一隻自羅州紅衣島還歸之路遇風來泊形止馳啓事判付內啓下備邊司爲旀該鎭將若能善爲候風發送豈有還泊鄰邑之弊乎待其還送令道臣拿致嚴棍取招狀聞地方官段置如或同爲看檢於發船之時則亦待竣事令該府拿問處之爲旀未及還發各船各別嚴飭無或一毫泛忽事嚴飭分付道臣爲良如敎
정조 21년
丁巳三月初四日午時上御重熙堂同副承旨入侍時同副承旨金達淳假注書李允謙記事官金景煥記注官金良倜直提學李晩秀行護軍李書九成大中以次進伏訖上曰昨日所入左傳抄未盡披閱而直以此刊出果將無欠耶旣已立綱分目刪煩撮要則使後之讀者開卷瞭然於心目之間然後可爲丕變文風之一助而旣抄之又刊之第一凡例若或淆亂無別則非但徒費精力亦豈抄輯刊布之意乎成大中所見焉如大中曰臣旣參考固欲其無欠而亦何敢知恰好與否也書九曰大抵左傳抄篇帙浩多注說煩瑣使學者難於適從此爲可悶故諸儒及左氏說中註解之明暢恰好者以類抄入如林註之自昔受疵者則多所刪去先儒訖亦不張皇盡錄只撮其緊要句語以爲發明而亦必存其名字以寓謹嚴之體故以十五卷之大帙約之於九卷之內不至於疎漏而其法則井井矣年月或有互換處而此則詳細考出故似無大錯矣至於卷首姓名歸一圖則姓名之錯出互見者以臣一人精力有難考出此則已承下敎命四文臣分掌抄出待其竣事可以就緖而於其考證之際若又隨所見付籤以爲可否則尤爲幸矣上曰尹光顔在京耶晩秀曰在京云矣上曰過齋後與三文臣招入使之看詳可也晩秀曰監印所則儀軌考準之役方張有難竝行許令參考於校書館似好矣上曰依此爲之可也卷首凡例歷年圖若作橫看則每患空白之太多須作直看似好至於姓名歸一圖雖單名之人依次列錄俾覽者瞭然大事記亦抄出添入無妨卿意亦焉如書九曰橫看之多費空紙固可憎而若作直看則一行之內排書十八國必極苟簡勢須爲橫看而大事記之抄入實是難便且如此則卷首恐至於二卷之多矣上曰大事記雖難一一入錄如列國之某年立等易考之事不宜闕之如是而卷首雖多庸何傷乎然似不過於一卷矣第退而爛商爲之也上曰李祖承人事豈不太歇乎狀辭旣不別白所抵院中書亦甚疎略只以十數字草草報來是豈成說乎槪亦不詳裏面之致此卽申耆之過也承旨見其書乎達淳曰臣則未及見之矣上曰經爲重傳次之如書傳之只用朱子集註此亦以經歸重可也成大中所見焉如大中曰以經歸重固好聖敎至當矣上曰綱目板本之好莫如我國而中原則一切無如此者雖以發明綱目觀之亦然矣今此左傳大其綱該其目一依綱目板例刊出則一張內行數不多讀之者必不支離輒先開眼矣豈不好哉若唐本則字樣細小黑白雜錯殆不堪看矣今玆之事意實有在從今春秋之學大興誠非少幸不可不趁速印出令關西兩南翻刻財力雖多入有不可恤然亦何至於大段乎曾見關西刻板則其所精竗無異京刻獨湖南則全不成樣豈其本無刻手耶以湖南雄藩案付刻手有何難事且紙好何如而無一人留意爲之亦可見文治之不振矣今若於關西刻手中善刻者擇送於湖南翻刻好箇板則可爲傳久之道矣書九曰誠如聖敎矣上曰小學何間盡爲修正云也晩秀曰今至嘉言篇云矣上曰未知何時入刊也大抵李義駿固執大爲病痛雖有他人一得之見終不聽之但立已見牢不可破徐有榘爲其至親故使之參證而亦不敢開口云是所謂游夏之徒不能贊一辭者耶此何固執第其長處可取者該洽也初意則小學則易成左傳則未可邇期矣今反彼遲而此速甚可異也又敎曰尊周錄所纂何如也書九曰更爲淘汰增損然後可成完部近來遐外之人始知有此事爲其祖先多有來見臣者不勝其煩擾矣上曰其中果有未聞之蹟耶書九曰間或有之矣上曰然則添入於原錄中可也吾東素稱禮義之邦者何也義理大關惟此春秋二字夫以一時登城汗馬之勞猶且銘彝鼎而誓帶礪則矧乎殺身成仁斂跡窮山者豈不卓然有辭於天下後世乎予之所採其名錄其蹟者春秋大義無過於是書故也昨日詩題卿等聞之乎出自李端相號稱靜觀齋集中以其詩觀之其人足可想矣書九曰我東之所不可無者是書近見彼人所編諸書以後速成是書之心尤切于中若其凡例則列朝事蹟則彙爲編年陪臣則作爲列傳以附其下恐好矣上曰此有商量者偏論以後人見各自携異立傳之際可無是非之牴牾耶若如名臣錄法起例而雖小必錄寧廣勿遺似乎得之矣書九曰聖敎至當而名臣錄法例恐難遵用名臣錄則錄其一生事蹟故書法自好而此則只取其尊周邊事實則終必大同小異如印一板爲可欠矣上曰似然矣又敎曰安邦俊事蹟豈不偉然耶仍敎大中曰安邦俊宋翼弼何如人也大中曰宋翼弼則兩先正皆極推許安邦俊則專尙氣節矣上曰宋翼弼雖賴兩先正推許而亦有所云云者終涉未妥安邦俊則尙氣之中能免偏過之嘆耶又敎書九曰莊陵誌已爲成書耶書九曰昨年內入矣上曰姑未及細閱而如東鶴記則殊欠端的矣書九曰聖敎誠然如河緯地之兄紹地亦入東鶴記中而向者紹地之裔爲緯地之後者來示其伊時呈官之文而紹地之死亡在六臣事以前已久據此一事亦可爲不端的之證矣上曰然矣仍敎曰左傳凡例更加詳細必善爲之也仍命退諸臣以次退出
정조 21년
行都承旨洪明浩坐行左承旨李益運緣故出右承旨申耆坐左副承旨尹致性坐直右副承旨李肇源坐同副承旨金達淳坐直注書柳遠鳴仕一員未差假注書李允謙仕直事變假注書崔仁簡仕
정조 21년
藥房提調金文淳右承旨申耆啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 21년
尹致性啓曰左議政蔡濟恭爲承候來待矣傳曰入侍
정조 21년
尹致性啓曰時原任閣臣爲承候來待矣傳曰入侍
정조 21년
尹致性啓曰藥房提調金文淳爲承候來待矣傳曰入侍
정조 21년
傳于尹致性曰左副承旨入侍
정조 21년
行左承旨李益運書啓臣承命馳詣元陵陵上奉審則無頉碑閣奉審則無頉丁字閣奉審則無頉祭物祭器祭井看審則精潔諸執事摘奸則無頉之意敢啓傳曰知道
정조 21년
金達淳以吏曹言啓曰今此寒食祭各陵殿獻官磨鍊以入而從二品中無以排比不得已依近例永禧殿獻官以正二品塡差健元陵元陵亦以年六十已上人塡差以入之意敢啓傳曰知道
정조 21년
金達淳以吏曹言啓曰今此宗廟各陵宮園墓寒食祭祭官當爲磨鍊而老病公故外實無推移分排之路依近例刑官及司饔院官員通融塡差之意敢啓傳曰知道
정조 21년
金達淳以吏曹言啓曰今此寒食祭獻官執事中時無職名人員令該曹口傳付軍職何如傳曰允
정조 21년
李肇源以刑曹言啓曰依下敎當該司謁張光益嚴囚之意敢啓傳曰放送可也
정조 21년
丁巳三月初五日辰時上御誠正閣左副承旨入侍時左副承旨尹致性假注書李允謙記事官金景煥記注官金良倜以次進伏訖上曰大臣入侍又敎曰當該司謁自本院捉囚刑曹事分付賤臣承命出傳與左議政蔡濟恭一提學鄭民始藥房提調金文淳右承旨申耆原任直提學徐浩修徐龍輔鄭大容直提學李晩秀檢校直閣金勉柱原任直閣金祖淳檢校待敎沈象奎徐有榘待敎李存秀以次進伏濟恭曰多日齋居之餘聖體若何上曰近以滯氣甚苦矣濟恭曰王大妃殿氣候何如上曰近來猶未快復伏悶濟恭曰惠慶宮氣候何如上曰一樣矣文淳曰滯候如是臣固不勝憂慮令醫官入診何如上曰姑置之今年欲受鍼未知何如也文淳曰當問諸朴春元矣上曰歲月如流丙申以後今已爲卄二年矣濟恭曰臣年少時則只切惜年之心猶恐年光之條過今則一年過了自覺支離矣上曰卿之神觀猶勝於前矣濟恭曰漂人又來云雖緣風勢之所驅該邑倅之番番往探於島中實所難堪矣上曰不肯去者故爲勒送故因風還泊而然耶濟恭曰臣欲一番仰稟釐正者漂人來泊時文書極涉煩多臣謂統制使問情錄則勿施宜矣旣有兩南伯狀啓則統制使之問情錄豈非張皇不緊者乎上曰全羅水使問情錄未知何據也卿必知之也民始曰全羅水使雖非水軍而或値監兵使見闕之時則水使當探問狀啓以壬辰年言之監兵使皆無之但水使擔當軍務無論大小事皆必啓聞以今觀之則雖若張皇而脫有邊情則卽爲探啓之地故也上曰以北伯薦望也首望則雖經海伯而人頗歇後以今番偕來事言之旬後和暢云云之敎蓋謂旬後和暢時當開講也然則旬前偕來然後可趁旬後和暢之時而誤以旬後和暢時上來之意往傳此豈成說乎且以其所謂狀啓觀之職銜書以嘉義李祖承果已爲嘉義耶民始曰今則嘉善矣上曰渠之嘉善時値庚戌年慶辰爲之其祖李𡎋壬申年爲承旨而渠亦於庚戌年爲承旨事不偶然故特加嘉善則爲嘉善不久反以嘉義書之者此亦歇後之一端首望靳點雖非待大臣之道而如是也故不爲點下至於末望則非但太驟見今在外不得已點下於副望者以其爲錦伯未久未免徑遞且有老親云故也卿意以爲如何濟恭曰加資以後荐蒙恩擢而亦安保其必稱其望也上曰卿之爲北評事時善騎馬云北道則皆能遍踏耶濟恭曰入西水羅仍踰嶺東自嶺東仍往嶺南往返殆過六千里矣上曰壯哉至今如是康旺已兆於其時矣上曰齋日則甚從容故昨日予讀史記英選止於信陵傳而初學則必詳細懸吐然後想瞭然矣濟恭曰史記則多用不緊字班固之爲漢書者欲變馬史之不緊字句而後世之文皆源於漢書是可欠也上曰班固之爲九等年表敢爲容喙論斷而置孟子於第二等者渠欲免罪於後來之人故也濟恭曰渠安敢秤九等人品乎甚妄矣又曰我國文章則當以崔岦爲第一矣上曰但欠險怪難解也唐宋以上文章皆是順解豈有如崔岦之務歸險怪者耶濟恭曰崔岦之文肉厚力强出於自然故驟看則似難解而本非險怪者也務尙眞箇險怪必欲使人難解者趙絅之文也上曰予則本好龍洲集其中多有可取者矣濟恭曰開後來文人之病源者趙絅也上曰是則似然矣又敎曰詩則訥齋當爲第一陶洗塵垢猶勝於朴誾詩其中亦豈無疵欠者而一二句內多有詠嘆蹈舞處可尙濟恭曰挹翠軒集則用神境處亦多可觀矣上曰今則萬無復古之道人旣今人則文安得復古乎濟恭曰以今效古莫如明人而淸人則不然詩則以白香山爲第一文則以蘇東坡爲第一皆於淺近中做得云矣上曰近日日氣和暢明日欲設三製而書題甚難儒生輩近果做左傳題耶到記科壯元所作中初自知罃云云果善用而爲試官者謂之倒用欲置落科豈不難乎爲試官者亦不閑於左傳之致也到記之次金啓溫之文極佳卿等見其科作乎民始曰其文則但以決科爲主矣濟恭曰臣亦聞金魯鎮之子之素稱才童云矣民始曰今番左傳刊出後想易於看閱矣上曰英廟丙辰年以安平大君華書綱目大小字刊刻而今年丙辰又爲左傳分綱立目刊刻之役者實非偶然也未知有嘉惠之功耶仍敎晩秀曰黃運祚連爲寫字耶晩秀曰然矣上曰故相李性源爲嶺伯時刊置八大家板而近未聞繼此爲之者其亦古事也民始曰其時臣待罪惠堂也故相李性源請得漕留米萬石仍爲作錢以此補用於八大家刊板矣上曰灣尹欲設書肆云果能經營耶民始曰姑未創設云耳濟恭曰我國豈爲書肆乎一帙價若過數十緡則必不買之如是而安用書肆爲哉上曰予則冊架中所莊經傳盡爲出置於左右有時隨意抽看將以手澤遺後矣濟恭曰聖敎至及於此臣固欽仰萬萬矣上曰今番忠良子孫應製賦題初以瞻彼長江亦係于東爲題卿其聞之耶此是故忠臣鄭蘊之所做以此觀之節義卓然令人起敬也濟恭曰臣家有鄭蘊之爲手札於其子者血痕至今班斑矣上曰然則送于成大中許載諸尊周錄可也民始曰自今月習陣兩鎭牙兵預爲指揮乎上曰依此爲之可也上曰鄕飮酒儀何以爲之浩修曰儀式中樂章有關睢葛覃卷耳麟趾其下又有鵲巢采蘩騶吳又其下有鹿鳴四牡皇皇者華若其舒緩節奏不爲肄習則或恐不叶於聲律矣上曰招致笙工一人及樂章所誦者於卿家數次肄習第聞其叶律與否也仍敎龍輔曰鄕約必着念爲之龍輔曰今雖別立約條似不如兩先正已行之鄕約於斯二者擇取無妨不然則呂氏鄕約自朝家旣已兩次頒行以此取用似好矣上曰卿其善爲之也命退諸臣以次退出
정조 21년
丁巳三月初五日未時上御重熙堂都承旨入侍時行都承旨洪明浩記事官柳遠鳴記事官金景煥記注官金良倜以次進伏訖上曰吏曹參議入來乎明浩曰聞來在直房矣明浩曰寧陵修改處禮曹以啓目入之矣有姑置以待之下敎而修改告由當添入於今番節享祝文矣寧陵受香在明日何以爲之耶命書榻敎曰右承旨入侍賤臣承命出傳右承旨申耆進伏命耆書啓目判付敎耆曰承旨以獻官進去仍爲看審補土處而役處之大小廣狹一一詳察至於看役之事任之陵官則足可幹事與否亦爲知來也耆曰復命前例當先爲書啓而書啓恐或未詳待復命時筵奏似好矣上曰唯上曰英陵奉審一體爲之可也上曰吏曹參議入侍良倜承命出與李勉兢偕入進伏上敎勉兢曰獻官中年六十以上人皆爲改差排定如果苟簡則武弁中曾經兵閫人通融塡差好矣勉兢曰若以曾經兵使人通融塡差則似無苟簡之患矣上曰大祝中如有衰老人以時任玉堂換差而諸執事中年六十人亦當爲變通矣勉兢曰諸執事若以年限爲拘則極爲苟簡矣上曰參下蔭官如其不足則童蒙敎官禁府都事勿拘塡差而寒食祭享外亦不必差送矣耆曰承旨以獻官進去時曾以驛馬往來矣今番則何以爲之耶上曰依前爲之可也仍命退諸臣以次退出
정조 21년
行都承旨洪明浩坐左承旨李勉兢坐直右承旨李肇源坐直左副承旨李海愚坐右副承旨兪漢寧解由啓辭未下同副承旨金達淳坐注書柳遠鳴病一員未差假注書柳台佐仕李允謙仕直事變假注書崔仁簡仕
정조 21년
傳于洪明浩曰諸承旨持公事入侍
정조 21년
傳于李肇源曰右副承旨與弘文提學持此御題偕往泮宮試取儒生以來
정조 21년
傳于洪明浩曰左承旨入侍
정조 21년
傳于李肇源曰江華留守入侍
정조 21년
備忘記江華留守林蓍喆下直長弓一張長箭一部兔城僉使金自潤下直長弓一張長箭一部片箭一部箇兒一箇賜給
정조 21년
玉堂前望單子入之副修撰李基讓落點
정조 21년
傳于李肇源曰左傳校正之役與聞舊選抄啓文臣李翼晉罪名蕩滌仍令該曹口傳付軍職與李相璜尹光顔丁若鏞諸人卽爲來待校正而行護軍李書九疏批已下以大臣筵奏處義過矣亦令卽爲入來擧行
정조 21년
李肇源啓曰弘文提學閔鍾顯旣承牌奎章閣提學鄭民始沈煥之藝文提學李秉鼎一體牌招同參考試何如傳曰允入門旣過半萬時刻限以人定收券之夥然可知分考然後可以卽爲出榜時任閣臣玉堂來待抄啓文臣入直兵曹郞廳爲試官內閣一二提學聞有實病實故勿爲出牌可也
정조 21년
以成均館啓目傳于李肇源曰判付豈敢節該於粘目乎該堂推考似此易知之事無一言捧納該房承旨遞差
정조 21년
注書柳遠鳴病代柳台佐爲假注書
정조 21년
承旨前望單子入之兪漢寧落點
정조 21년
承旨前望單子入之李勉兢李海愚落點
정조 21년
李肇源啓曰臣與弘文提學閔鍾顯偕往泮宮三日製儒生試取箋二百五十九張賦一千三百六十二張收券以入之意敢啓傳曰知道
정조 21년
傳于李勉兢曰科次入侍
정조 21년
兵曹口傳政事副護軍蔡弘遠李翼晉竝單付
정조 21년
洪明浩以吏曹言啓曰贈諡襄毅公金景瑞延諡今月十五日定行於平安道龍岡地云矣敢啓傳曰知道
정조 21년
洪明浩以吏曹言啓曰兵曹正郞申龜朝受由過限不上來依例改差何如傳曰允
정조 21년
洪明浩以賑恤廳言啓曰西部聚賢洞契任掌金宗輝今月初四日本洞路傍得一歲遺棄女兒同里居良女金召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 21년
李勉兢以禮曹言啓曰卽接貞陵參奉所報則今此寒食祭享兩官當爲備員而令李顯民身病猝重萬無進參之路云本陵令李顯民今姑改差其代卽令該曹口傳差出以爲備員將事之地何如傳曰允
정조 21년
吏曹口傳政事以李命瑀爲貞陵令
정조 21년
李肇源以都摠府言啓曰副摠管林道浩以同知義禁府事本府坐起晝仕出去之意敢啓傳曰知道
정조 21년
李海愚以備邊司言啓曰本司武郞廳高厚鎭盧重宣傳官前仕通計已滿十五朔依例六品遷轉事捧承傳施行何如傳曰時仕六品窠中相換可也
정조 21년
禁府啓目司憲府監察韓泳原情云云傳旨內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓付過放送爲良如敎又啓目臨陂前縣令趙命喆原情云云傳旨內辭緣惶恐遲晩刑推得情何如判付啓除刑推議處爲良如敎
정조 21년
行護軍李書九疏曰伏以臣於日昨伏見相臣擧條之謄布朝紙者以長城府罪人金文在殺獄事有所論列矣蓋此獄始發於臣按藩之時該府使初檢之報在於乙卯五月二十三日其翌日覆檢官所報繼至其所論斷俱甚乖舛實因則以被縛懸錄而屍帳則無一條縛痕所謂傷處乃在於左手背小指上而致命又在於過辜限三日之後揆以法理不當成獄臣遂以此意論理題送其手背致傷之由則仍令檢官訊推文在嚴覈以報題送之翌日伏承遞職置對之命蒼黃就理文在之究竟酌配雖在臣遞歸之後當初斷獄者卽臣也今相臣之奏曰文在以湖南鉅富權力甚大脫其殺人之罪然則文在之罪殺人當死而爲其鉅富權力所動脫文在之死罪者臣可以當之矣法者天下平也仁人君子之哀敬折獄只當論其情法之當死與不當死不須問其貲産之富不富也初檢官所報雖有富甲一路之一句語而其可因此一語勿問情法之如何直置於當死之律乎失入失出厥罪惟均似此法例非臣攸聞夫受賕枉法墨吏之賤行懷私舞文猾胥之惡習士夫名檢汚不至此然而鉅富權力能脫死罪之說旣登相臣之筵奏則爲其時斷獄之人者豈肯默然自處於闇昧之地而其在國體亦豈可置之不問一任刑政之壞敝乎玆敢冒入文字略陳事實伏願聖明亟命有司取閱原案仍令該道更訊文在如有一毫情迹近似於相臣所奏則先自臣嚴賜處分使按獄無狀者知所愧懼不勝幸甚臣無任云云答曰省疏具悉卿其勿辭行公
정조 21년
咸鏡監司李鼎運疏曰伏以臣空疎譾劣百無可紀豈待臣言而著哉特以蒙被不世之恩遇弟兄聯翩濫竊華貫盛滿之懼若蹈淵氷闔門聚首不惴而懷非奉盈持璧者所能擬議而若其寸長無取一任冥升者臣尤其最者也臣自度微分惟有投閒置散優游涵泳於大聖人太平之世上不負陶鑄之恩下以免顚踣之災區區素心可質神明而詞訟緊務歲月虛縻觸事增訧猶懼不稱今此北藩新除又奚宜而至哉方面之托古人所重必其才猷足以剸理威望足以彈壓然後方可以分九重之憂而幹一方之事也臣本倥侗一書生平居不譚世務做官不嫻簿書雖守宰百里之寄尙難盡職況此數千里雄藩大鎭語其地則㵕沮興王之基也察其俗則侯甸奮武之鄕也關防之重鎖鑰之嚴視諸路尤有別焉是豈無似賤臣所能堪哉且伏念臣於昨春忝叨湖藩曾未數月旋蒙嚴譴雖其罪科不由本職至若材幹之不及瘡疣之莫掩觀於狀牒之間道路之傳亦可驗矣曩使臣久於其職亦安保其不陷於大何哉堂堂聖朝賢俊林立而纔解南符又受北鉞周歲之頃寵命便蕃此尤臣懍然悸恐所必欲至誠辭免者也恭惟我殿下鞠育庇覆恩踰慈母臣所憂懼我殿下必已俯燭而不賜體諒任其顚沛亦豈前後生成之本意哉雨露將以潤物而太溢則傷稼臣恐恩澤之過而反有損於曲遂萬物之至仁聖德也玆敢披瀝肝血仰瀆崇嚴伏乞天地父母諒臣至懇亟命鐫改臣職名以重藩寄以安私分不勝大願臣無任云云答曰省疏具悉卿其勿辭往欽哉